Škofja Loka, 28. 5. 2018

**Spoštovani starši,**

**PEŠBUS - aktivna pot v šolo pomeni, da otroci v šolo pridejo peš, s kolesom ali skirojem.** Pomembna je za zdravje, samostojnost in socialni razvoj otrok, saj zagotavlja minimalno priporočeno količino fizične aktivnosti in spodbuja vzgojo o prometni varnosti ter trajnostnem razvoju.

Otroci, ki hodijo v šolo peš ali s kolesom, so bolje telesno pripravljeni kot tisti, ki se vozijo. Dokazano je, da se taki otroci tudi sicer več gibljejo in med drugim lažje sledijo pouku.

V tujini je razširjena navada, da odrasli **organizirano spremljajo otroke do šole peš po vnaprej začrtanih poteh in po stalnem urniku.** V Italiji in Švici je na primer znan pod imenom pedibus, v Veliki Britaniji in ZDA pa kot walking bus. Tak način skupne hoje v šolo smo pri nas imenovali **Pešbus**.

Ob podpori Ministrstva za okolje in prostor ga bomo izvedli tudi na vaši šoli.

**Akcijo bomo organizirano izvajali tri tedne in sicer od 3. do 21. septembra 2018.**

**Glede na prijave bomo pripravili 'vozni red' in proge Pešbusa.** O podrobnostih bomo obvestili starše prijavljenih otrok.

Seveda pa potrebujemo tudi **vašo pomoč**. Vse, ki ste zainteresirani, da bi pomagali pri akciji in tako pokazali svojim otrokom, da res ne potrebujemo avtomobila na vsakem koraku in da nam je mar tudi za naše zdravje in okolje, vabimo, da se nam pridružite in postanete **spremljevalci Pešbusa**. Glede na vašo razpoložljivost in dobro voljo vas bomo uvrstili na razpored Pešbusa in vas o tem predhodno obvestili. **Prosimo vas, da v primeru, če želite postati spremljevalec Pešbusa, izpolnite priloženo prijavnico.** V akciji lahko sodelujejo tudi babice in dedki, tete, strici, upokojeni sosedje, ...

Za vključitev učenca v akcijo vas **prosimo, da izpolnite prijavnico (prijava otroka),** v kolikor pa bi želeli Pešbus spremljati tudi vi, vas vabimo, da **izpolnite tudi drugo prijavnico (prijava spremljevalca).** Prijavnice oddajte razredničarki do petka, 8. junija 2018.

Več o projektu Pešbus si lahko preberete na spletni strani aktivnovsolo.si, z vprašanji pa se lahko obrnete na naš e-naslov sabina.gabrijel@skofjaloka.si ali sasa.cadez@ossklm.si.

Lep pozdrav!

|  |  |  |
| --- | --- | --- |
| Koordinatorica na šoli: | Občinska koordinatorica: | OŠ Škofja Loka-Mesto |
| Saša Čadež, l.r. | Sabina Gabrijel | Doris Kužel, l.r. |
| Pomočnica ravnateljice | Strokovna sodelavka SPVCP | Ravnateljica |